หุ้นดิ่งวอลุมบางแนะหยุดซื้อขาย
นักลงทุนทิ้งตลาด วอลุมบางเฉียบ 9 เดือน ฟันธงกรีซไม่มีปัญญาใช้หนี้ แนะรอดูความชัดเจนลุกลามแค่ไหน
20 ก.ย. 2554

นักลงทุนทิ้งตลาด วอลุมบางเฉียบ 9 เดือน ฟันธงกรีซไม่มีปัญญาใช้หนี้ แนะรอดูความชัดเจนลุกลามแค่ไหน
ตลาดหุ้นเอเชียปรับตัวลงแรงถ้วนหน้า หุ้นไทยป๋อแป๋ ดัชนีปิดที่จุดต่ำสุดของวันที่ 1,017.19 จุด ทรุดลง 16.15 จุด คิดเป็น 1.56% ด้วยมูลค่าการซื้อขายเบาหวิว 12,622 ล้านบาท เบาบางที่สุดในรอบเกือบ 9 เดือน นับตั้งแต่วันที่ 27 ธ.ค. 2553 ที่มีมูลค่าซื้อขาย 10,561 ล้านบาท
มาร์เก็ตติง กล่าวว่า ตลาดหุ้นไทยรูดลงแรงเกาะกลุ่มกลางๆ ของเอเชีย และปรับตัวลงน้อยกว่าฮ่องกง อินโดนีเซียที่ดิ่งลงกว่า 2% ท่ามกลางมูลค่าการซื้อขายบางมาก สะท้อนว่านักลงทุนตัดสินใจยืนอยู่นอกตลาด คนที่มีหุ้นในมือก็ไม่กล้าขาย กลัวขายหมูหากมีข่าวดี ส่วนที่ยังไม่มีของ ยังไม่รีบเข้ารอจังหวะซื้อแถว 1,000 จุด หรือต่ำกว่านั้น
“หุ้นอยู่ในทิศทางขาลงชัดเจน ตลาดฟันธงว่าสถานการณ์ประเทศกรีซตอนนี้อยู่ในภาวะที่ชำระหนี้ไม่ได้แล้ว แม้ว่าธนาคารกลางหลายแห่งจะออกโรงช่วยก็ตาม แต่ไม่ทันการณ์ และขณะนี้ยังไม่รู้ว่าปัญหาหนี้กรีซจะลุกลามไปถึงประเทศไหนบ้าง รวมถึงสถาบันการเงินใดบ้างที่จะได้รับผลกระทบ จึงไม่แปลกใจที่นักลงทุนขอยืนอยู่นอกตลาด” แหล่งข่าวเปิดเผย
ด้านนายสุกิจ อุดมศิริกุลผู้อำนวยการอาวุโสฝ่ายกลยุทธ์ลงทุนลูกค้าบุคคล บริษัทหลัก ทรัพย์ (บล.) ไทยพาณิชย์ เปิดเผยว่า นักลงทุนควรชะลอการซื้อขายหุ้นเพื่อรอดูการแก้ปัญหากรีซและรอผลประชุมของธนาคารกลางสหรัฐ (เฟด) หากมีมาตรการที่ทำให้นักลงทุนมั่นใจก็จะส่งผลให้ดัชนีปรับขึ้นได้ที่ 1,030-1,040 จุด แต่ถ้าตรงกันข้ามตลาดอาจปรับลงมาที่ 1,010 จุด
“คาดว่าเฟดจะไม่ออก QE3 แต่ใช้การแปลงพันธบัตรระยะสั้นเป็นพันธบัตรระยะยาวเพื่อกดดอกเบี้ยให้ต่ำกระตุ้นเศรษฐกิจ ซึ่งไม่มีผลต่อตลาดหุ้นโดย” นายสุกิจ กล่าว
นายเทิดศักดิ์ ทวีธีระธรรมผู้อำนวยการอาวุโสฝ่ายวิเคราะห์ บล.เอเซีย พลัส กล่าวว่า ตลาดมีความเสี่ยงสูงดัชนีผันผวนทำให้กำหนดกลยุทธ์ลงทุนยากนักลงทุนจึงชะลอซื้อขาย